**Emily Arnesen** (født 14. juli 1867 i Kristiania, død 13. august 1928) var en norsk zoolog og en av Norges første kvinnelige biologer.

Hun var datter av Johannes Arnesen (1832–93) og Josephine Albertine Johnsen (1834–). Faren var byggmester i Kristiania. Etter middelskoleeksamen i 1885 fra Caroline Bauers pikeskole leste hun til examen artium ved Ragna Nielsens skole og avla da eksamen ved Gjertsens skole i 1889. Mens hun så var guvernante hos Seljord-presten, leste hun til anneneksamen, avlagt 1891. Hun ble altså student i 1889, syv år etter at kvinner fikk anledning til å studere i Norge. Etter ett år studier ved Det Kongelige Frederiks Universitet i Kristiania, var hun guvernante i Stockholm, hos den norske statsminister der. Samtidig studerte hun ved Stockholm Universitet.

Tilbake i hjembyen Kristiania, gikk hun inn som lærerinne samtidig som hun studerte under marinbiologen Johan Hjort (1869–1948) og hadde studieopphold i Berlin i 1894. Så var hun guvernante i Spania i 1896 og 1897 og reiste litt utenlands. Hun innkasserte flere stipend fra universitetet til å blant annet foreta bunnskrapninger langs Norges kyst, og skrev flere avhandlinger på grunnlag av disse undersøkelsene. Med det Hjelmstjerne-Rosencroneske stipend oppholdt hun seg to år hos Arnold Lang (1855–1914) ved Universitetet i Zürich, hvor hun i desember 1903 ble *dr. philos.* på en avhandling «Über den feineren Bau der Blutgefässe der Rhyncobdelliden». Her hadde også Kristine Bonnevie vært få år tidligere. Siden fortsatte hun sine undersøkelser av norsk havfauna. 

Etter å ha arbeidet fire måneder hos Max Carl Wilhelm Weber (1852–1937) ved det zoologiske muséet i Universiteit van Amsterdam, overtok hun i 1905 som konservator ved Zoologisk museum i Kristiania etter araknologen Sig Thor (1856–1937) hadde sagt opp. Hun var eneste konservator der til 1908 da Thor Hiorth Schøyen (1885–1961) ble tilsatt. En tid i 1913 var hun også bestyrer etter Robert Collett (1842–1913) død. Hun ga seg i 1926 og døde i 1928. Arnesen var forøvrig styremedlem i Norsk Kvinnesaksforening en tid. 

Da ingen norske organisasjoner ville påta seg oppgaven, organiserte Arnesen i 1915 valget av den norske delegasjonen til etableringen av Internasjonal kvinneliga for fred og frihet i den Haag. Sammen med Louise Keilhau ble Arnesen også valgt som medlem av kongressens eksekutivkomite.

Verk
----

* *Spongier fra den norske kyst* (1900–01)
* Arnesen, Emily (1902). *Lærebog i zoologi for gymnasiet: lidt om dyriske organismers bygning samt beskrivelse af nogle dyretyper*. Kristiania.

Referanser
----------

1. 1 2   Store norske leksikon, Store norske leksikon-ID Emily\_Arnesen[Hentet fra Wikidata]
2. 1 2 3 4 5 6 7 8   Ladies in the Laboratory II: West European Women in Science, 1800-1900: A Survey of Their Contributions to Research, side(r) 13–14[Hentet fra Wikidata]
3. ↑   www.matrikel.uzh.ch[Hentet fra Wikidata]
4. ↑   opac.nebis.ch[Hentet fra Wikidata]
5. 1 2   www.muv.uio.no[Hentet fra Wikidata]
6. ↑  .
7. ↑  *Norsk gruppe av Internasjonal kvinneliga for fred og frihet 1915-1940*. [Oslo]: [Internasjonal kvinneliga for fred og frihet]. 2015. s. 9.

Kilder
------

* Arne Semb-Johansson, *Emily Arnesen* i Norsk biografisk leksikon
* *Studenterne fra 1889: biografiske meddelelser samlet til 25-aars-jubilæet 1914*. Trondhjem. 1914. s. 12–13.
* *Salmonsens konversationsleksikon, Anden Udgave*, bind II, s. 129. København: J. H. Schulz, 1915
* Isaksen, Asbjørn og Fredrik B. Wallem (1911). *Professorer, docenter, amanuenser, stipendiater samt øvrige lærere og tjenestemænd 1911: kortfattede biografier med 164 portrætter og et gruppebillede av Det akademiske kollegium*. Kristiania: Gyldendal.
* «De første kvinnelige universitetsbiologer». Alma Maters døtre – en bildesamling
* Hjalmar Broch (1954). *Zoologiens historie i Norge: til annen verdenskrig*. Oslo: Akademisk forl.

Eksterne lenker
---------------

* (no) Publikasjoner av Emily Arnesen i BIBSYS

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Deutsche Biographie **·** Historisk befolkningsregister **·** VIAF **·** GND **·** SUDOC
 |